題東山玩月圖
作者：黄庚
朝代：宋

paragraphs: 斜陽紅盡暮雲碧，一片天光涵水色。
海濤擁出爛銀盤，千里嬋娟共今夕。
主人領客登東山，踏碎寒光看秋液。
星河倒影浸空明，露華漙玉夜氣清。
馮夷激水水欲立，海若辟易天吳驚。
孤舟捲帆泊烟嶼，古木撼壑生秋聲。
憑高人在金鰲背，閒看潮生烟渚外。
老龍翻海雲氣寒，長鯨捲雪浪花碎。
茫茫萬頃滄浪中，屹立孤峰鎖蒼翠。
山巔掃石羅樽罍，賓主傳杯不放杯。
騷客掀髯賦詩去，山童踏月携琴來。
劇談浩飲不知醉，仰天大笑歡顔開。
倒著接䍦欲起舞，乾坤清氣入肺腑。
天邊風月空四時，眼底江山自千古。
謝安躡屐遊東山，袁宏登舟宴牛渚。
庾亮南樓今在不，坡仙赤壁知何許。
滿眼往事轉頭空，千年人物俱塵土。
人生光景若湍流，霜痕易點雙鬢秋。
胸中勿著塵俗事，眉間休鎖名利愁。
我輩適意在行樂，古人所以秉燭遊。
月山追憶舊遊地，盡寫風烟入縑素。
我來見畫如見景，想像高唐猶可賦。
諸君後會應可期，雲萍合散今何之。
安得扁舟澉川去，日與杖履相追隨。
登山把酒醉明月，共看此畫歌此詩。